
Viisasta raivoa, rakasta epätoivoa sekä kodin ja arjen vaaraa – 

Limonadi Elohopean uran nousut ja laskut

1994
NOUSU: Ryhmä nuoria miehiä eli Sakari Seppälä, Jussi Hämäläinen ja Tero-Petri Suovanen päättävät mökillä ruveta soittamaan rokkia. Nurkan takaa ilmestyy Tero Kohtamäki, joka napataan mukaan bändiin. Tero-Petri tuo myös vanhan Catalepsy-orkesterinsa kosketinsoittajan Petteri Eevan bändiin.

LASKU: Pojat ampuvat innostuksissaan ilmakiväärillä mökin pihalla olevan puun kuoliaaksi.

NOUSU: Bändin nimeä mietitään. Koska bändi ei osaa päättää, tuleeko nimeksi Limonadi vai Elohopea, tulee nimeksi Limonadi Elohopea. Muita nimiehdotuksia ovat mm. Mukavasti turta ja Porvarit.

NOUSU: Limonadi Elohopea kokoontuu Liedon nuorisotalolle harjoittelemaan. Bändin soundi löytyy kun kitaristi Tero Kohtamäki ymmärtää laittaa “Neiti Nahkahansikas” -biisissä phaser-efektilaitteen täysille.

NOUSU: Basisti Sakari Seppälä pääsee Turun yliopistoon opiskelemaan arkeologiaa.

LASKU: Ensimmäinen kuvaussessio ei mene hyvin. Kuvissa bändi näyttää Turo’s Hevi Gee:n ja Saxonin sekoitukselta. Sama linja jatkuu myös muissa valokuvaussessioissa.

NOUSU: Limonadi Elohopea soittaa ensimmäisen keikkansa joulukuussa Appelsiinissa Turussa. Keikan mainoksen voi bongata Jee Jee -kirjassa, pienestä Appelsiini-klubin mainoksesta.

1995 
NOUSU: Tammikuussa tehdään demo Timo Haanpään persoonallisuuden vaikutuksessa. 

NOUSU: Veda Honkanen soittaa Limonadi Elohopeaa Tampereella Poko Rekordsin tuotantopäällikölle Henri Keto-Tokoille kaverusten saunaillassa. Henri innostuu asiasta ja soittaa suu vaahdossa lapsenvahtina olevalle Tero-Petri Suovaselle sanoen demon olevat paras demo kymmeneen vuoteen. 

NOUSU: Levytyssopimus varmistuu seuraavana aamuna. Epe Helenius siunaa Limonadi Elohopean kolmen levyn sopimuksen. Orkesteri esiintyy illanvietossa Tampereen YO-talolla, missä soittavat myös Pokon muut uudet kiinnitykset Kleo ja Eden. Veda Honkanen ryhtyy keikkamyyjäksi.

NOUSU: Ensimmäinen single Magenta levytetään Paraisten Music Boxissa. Tuottajaksi valitaan Jay Havanna. Haju-niminen biisi aiotaan jättää singlen ylijäämäbiisiksi. Onneksi näin ei kuitenkaan tehdä, sillä laulusta tulee tähän mennessä kaikkien aikojen eniten radiossa soinut Limonadi Elohopea –kappale.

NOUSU: Debyyttialbumi Trukilla yli vaikeuksien julkaistaan syyskuussa 1995. Yhtye soittaa Jyrkissä akustisesti Neiti Nahkahansikas -viisun. Radiomafia lähettää suorana Äänikaupunki-ohjelmassa Limonadi Elohopean ja CMX:n keikan Tavastialta. Tommi Pietiläinen ohjaa Neiti Nahkahansikas –videon.

NOUSU: Levy-yhtiö teettää musiikkimessuja varten neonvärisiä Limonadi Elohopea -avainpantoja. Sellainen näkyy myös Wigwamin legendaarisella keikkamyyjällä Tapio Korjuksella Ylen puoli yhdeksän uutisissa. 
1996
LASKU: Bändi, joka halusi pitää musiikillaan hauskaa, toteaa keikkojen olevan myös työtä. Keikkoja tehdään Kuopiossa, Rovaniemellä, Oulussa, Seinäjoella, Joensuussa ja muualla. Jyväskylässä on vuoden kylmin päivä ja bändi matkaa sieltä pipot päässä kohti Helsingin Semifinalia. 

NOUSU: Keikat otetaan vastaan hyvin. Ihmiset tulevat juttelemaan laulujen sanoituksista. 

LASKU: Bändi riitelee yöllä autossa matkalla Rovaniemelle siitä, kuunnellaanko matkalla musiikkia. Kosketinsoittaja Petteri Eevan mielestä jokainen voi äänittää keikkamatkoille oman kasetin, ja joku joka ei musiikkia halua kuunnella, voi äänittää kasetin täyteen vaikka hiljaisuutta. Miksaaja Juha Hamaro pysäyttää auton ja ilmoittaa: “Minä poistun minuutiksi autosta. Kun tulen takaisin asia on selvitetty”.

NOUSU: Rumpali Jussi Hämäläiselle ilmoitetaan hänen yllätyksekseen Teostosta, että hän on säveltänyt vuonna 1995 kappaleen “Minä se olen yksi veskostin troll”.

NOUSU: Bändi soittaa Ruisrockissa samana päivänä Neil Youngin kanssa.

LASKU: Keikkamyyjä Veda Honkanen tekee uransa lähes ainoat “Liimataiset” ja myy bändin Tampereen Sorsapuiston Woodstockiin. Muita esiintyjiä olivat Mikko Alatalo, Muumit ja Tommi Läntinen. Lapsivoittoinen yleisö on ihmeissään uusista biiseistä kuten “Potkin maassa makaavaa” ja “Pahat housut”

LASKU: Ahmatin äänitykset jatkuvat sisätiloissa kesän kuumimpana päivänä. Päätetään, että enää ei tehdä kesäisin levyjä. Levyä tuottaa Jani Lankinen, ja kallista studioaikaa vietetään myös Olympialaisia ja Hömppäveikkoja katsellen. Alkuperäinen sopimus siitä, että Riku Mattila olisi miksannut levyn, peruuntuu rahojen loppumisen takia.

NOUSU: Limonadi Elohopea soittaa Turussa koulurauhanjulistuksessa Kymmenen uutisten loppukevennykseen. Eeva Kuuskoski tanssii hetken Outojen tapojen säkeistön tahtiin kunnes kertosäkeen lepra-sanoitus hillitsee syyskesäistä tunnelmaa. Tilaisuuden järjestäjä toteaa keikan jälkeen: “Olitte mahdollisimman huono bändi tähän tilaisuuteen. Meidän piti soittaa Frööbelin palikoille”.
LASKU: Uusi levy ei ehdi syksyksi kauppoihin. Aikataulut myöhästelevät.
NOUSU: Uudeksi miksaajaksi tulee Antti “Sössö” Salminen. Ystävyydestämme muodostuu mainio, onhan Sössöllä kerrottavanaan tukku kertomuksia tosirokkareistakin.

1997
NOUSU: Ahmatti julkaistaan helmikuussa. Levy-yhtiö ostaa 100 säteilymittaria lehtimiehille, medialle, arvostelijoille ja keikkamyyjille levyn mukana lähetettäväksi. Jyrkissä käydään soittamassa Potkin maassa makaavaa. Keikkoja tehdään ympäri Suomea. Tommi Pietiläinen ohjaa Nykarlebyssä videon lauluun Mene Laurin luo.

NOUSU: Esiinnymme Link Wray:n lämppärinä Kårenilla DBTL:ssä

LASKU: Kesällä kuulemme murskaavan tiedon. Ystävämme Veda Honkanen on kuollut.

NOUSU: Kosketinsoittaja Petteri Eeva saa poikavauvan vaimonsa kanssa.

NOUSU: Paremmasta huomisesta haaveillaan. Uusia biisejä harjoitellaan ja Harri Karvisesta tulee bändin uusi keikkamyyjä.

1998
NOUSU: Laavaa-levy äänitetään Skepsis-RY:n puheenjohtajan ja Miljoonasateen kitaristi-säveltäjän Matti Nurron kanssa. Matti otetaan mukaan selkeyttämään bändin linjaa ja opettamaan soiton perus-askelia. Esitämme Laavaa-kappaleen Jyrkissä.

NOUSU: Tero- Petri tekee Pate Mustajärven soololevylle laulun Valkeakuulaat, jonka Anssi Tikanmäki sovittaa. Kun Pate kerran tarjoaa, Tero-Petri maistaa ensimmäistä kertaa tequilaa. Pauli Mustajärvi kutsuu Tero-Petrin myös kotiinsa katselemaan aseitaan ja hevosiaan.

LASKU: Tero-Petri Suovanen harkitsee muusikonuran lopettamista matkalla Radiomafiasta kotiin häiriintyneen radiohaastattelun jälkeen. Emme ole yhtä sanavalmiita ja nokkelia kuin Jonna ja Erin.

NOUSU: Uran nopein nousu tapahtuu seuraavan viikon aikana. Ensin Limonadi Elohopea esiintyy juhannuksena puuliiterissä Simalarockissa ja viikon päästä Ruisrockissa isolla lavalla.

NOUSU: Tuukka Temonen ohjaa videon lauluun Ollaan kaheleita. Sama laulu soi MTV-3:n Tulosruudussa mudassa pelatun jalkapallon taustalla.

NOUSU: Kitaristi Tero Kohtamäki saa kutsun Järvenpäähän elintarvikealan työnjohtajaksi.

NOUSU: Limonadi Elohopean Jos sul´on jouluna märkä tyyny julkaistaan Poko Rekordsin joululevyllä Joulu pulkassa. Käydään keskustelua siitä, pitäisikö seuraava levy tuottaa itse. Musiikkiin ei olla saatu enää alkuaikojen henkeä, joten ajatus seuraavan levyn tuottamisesta itse tuntuu hyvältä.

NOUSU: Juha Torvinen ja Epe Helenius haluavat, että Limonadi Elohopea tekee lisää levyjä Poko Rekordsille, vaikka ensimmäinen kolmen levyn sopimus on tullutkin jo umpeen ja ainuttakaan kultalevyä ei ole vielä myyty.

1999
NOUSU: Rumpali Jussi Hämäläisestä tulee työtön. Hyvää uutisessa on se, ettei Jussista tule kylmän ja fyysisesti raskaan työn takia selästään täysin invalidisoitunutta. Bändi herää eloon Semifinalin keikalla. “Ei ehkä kannata vielä lopettaa”, tulee Putron Samulikin Zen Cafesta Limppari-poikia lohduttamaan.

NOUSU: Järvenpäähän kotiutunut Tero Kohtamäki vaihtuu joensuulaiseen Juha Nousiaiseen. Uusi kitaristi asettuu bändiin nopeasti. Uusia biisejä harjoitellaan ennen kokemattomalla uurastuksella.

NOUSU: Limonadi Elohopean neljättä levyä äänitetään Turussa Barkerin studiolla. Päätetään, että seuraavasta vuonna 2001 tehtävästä levystä tulee Reinikais-tyyppinen ”huumorpläjjäytys-kasetti”, jolla bändi soittaa taustat joiden päälle äänittäjät Heikki Merenkylä sekä Pasi Kerkola kertojat slapstick-kaskujaan.

2000
NOUSU: Limonadi Elohopean neljäs levy Saippua julkaistaan 13.3.2000. Orkesteri esittää Jyrkissä laulut Siskoni Artisokansydän ja Liekkimaja. Uusi materiaali saa hyvän vastaanoton erityisesti kesän Provinssirokissa.

LASKU: Sakari Seppälä ilmoittaa bändin jäsenille sähköpostilla: ”Moi. Eroan bändistä irtisanomisajan puitteissa.”.

NOUSU: Entisille bändin jäsenille, Sakari Seppälälle ja Tero Kohtamäelle, luovutetaan pokaalit kiitokseksi usean vuoden uurastuksesta. Myöhemmin illalla orkesteri esittää karaokessa laulun Pop-musiikkia. Joukosta löytyy nopeasti Ismo, AW  ja Kalle. Illan väittely syntyy, kun kukaan jäsenistä ei halua olla Ilkka Alanko. Tero-Petri myöntyy yhteisön painostuksessa.

NOUSU: Tero-Petri ja Juha muistelevat taannoista Forssan matkaa. Hämärältä treenikämpältä jää mieleen lämmin ja iloinen veikko: Raine Hynninen. Rapaa kysytään bändiin ja kaveri soittaa jo ensimmäisissä treeneissä biisit paremmin kuin orkesteritoverinsa.

NOUSU: Levyä hiotaan harkkarikämpällä. Tero-Petri uhoaa Turun Aamuset-lehdessä, että levy julkaistaan keväällä 2001. Uusia biisejä syntyy tällä kertaa myös Juhan ja Tero-Petrin yhteistyönä.

NOUSU: Tero-Petri esittää TV1:n Hotelli Sointu ohjelmassa idolinsa Markku Aron laulun Etsin kunnes löydän sun. Kokemus on hieno: samalla lavalla Pedro Hietasen, Jukka Orman ja Sami Kuoppamäen kanssa. Tämä rohkaisee myös Limppareita ottamaan laulun keikkaohjelmistoon.

2001

NOUSU: Yhtyeestä kasvanut akustisempi äpäräveli, Velihopea, tekee ensimmäisen keikkansa Tampereen Doriksessa. Rytmikkäitä ja harvinaisempia Limpparibiisejä soittavaan Velihopeaan kuuluvat Mikko Saaristo, Juha Nousiainen ja Tero-Petri Suovanen.

NOUSU: Tero-Petri opettelee kvinttiympyrää ja tekee biisejä Irlannissa. Akustinen kitara jättää vaikutuksen uuteen materiaaliin.

LASKU: Sanat uusiin lauluihin eivät valmistu kevääksi eikä kesäksi eikä syksyksi. Levyn tekemistä siirretään. 

2002

LASKU: Rumpali Jussi Hämäläinen ilmoittaa pitävänsä uusista biiseistä, mutta lopettavansa henkilökohtaisista syistä. Myös pitkäikäinen kumppani Poko ilmoittaa, etteivät he jatka levytyssopimusta.

NOUSU: Yhtye ei lannistu: uusi rumpali, Mikko Saaristo, saa uudet ja vanhat laulut henkevään ja vaihtelevaan hehkuun. Uudeksi levy-yhtiöksi varmistuu Tamperelainen Merceedee’s Tuotanto ja uudeksi keikkamyyjäksi Dex Viihteen Janne Tokola. Limonadi Elohopea lähtee kiertueelle yhdessä Terho-yhtyeen kanssa. Yhtye nousee suosta ryhdikkään hirven tavoin, sarvet kimaltaen.

NOUSU: Uusista biiseistä tykätään keikoilla. Levy päätetään julkaista maaliskuussa 2003. Uudet laulut kuulostavat demolla levy-yhtiön mielestä ”aiempaa rennommilta, napakammilta, paremmilta ja runsaammilta”. Tuntuu, että tulossa on levy, joka ei missään tapauksessa voi olla huono.

